กระตุ้นใช้เหรียญกษาปณ์
ธนารักษ์เล็งตั้งเครื่องแลกเหรียญเป็นคูปอง ใช้เป็นส่วนลดซื้อสินค้า แก้ปัญหาเก็บตุน
4 มี.ค. 2559

ธนารักษ์เล็งตั้งเครื่องแลกเหรียญเป็นคูปอง ใช้เป็นส่วนลดซื้อสินค้า แก้ปัญหาเก็บตุน
นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า กรมอยู่ระหว่างศึกษาใช้เครื่องรับแลกเหรียญจากประชาชน เปลี่ยนเป็นคูปองนำไปใช้ซื้อสินค้าจากห้างสรรพสินค้าหรือร้านสะดวกซื้อ โดยจะหารือกับผู้ประกอบการเอกชนให้มีส่วนลดสำหรับผู้ที่นำคูปองไปซื้อสินค้า เพื่อให้เกิดแรงจูงใจในการนำเหรียญให้ออกมาใช้หมุนเวียนในระบบเศรษฐกิจมากขึ้น โดยปัจจุบันมีเหรียญกษาปณ์หมุนเวียนในระบบกว่า 5.4 หมื่นล้านบาท แต่เหรียญจำนวนมากถูกเก็บไว้โดยไม่เกิดการหมุนเวียน
ทั้งนี้ ที่ผ่านมามีความต้องการเหรียญกษาปณ์ในแต่ละปีเพิ่มขึ้น โดยเฉพาะเหรียญ 10 บาทที่ยังมีปริมาณการใช้สูง แต่จากการประเมินพบว่า ใน 5 ปีหลังจากนี้ปริมาณการใช้เหรียญกษาปณ์จะลดลง กรมจึงต้องเร่งพัฒนาประสิทธิภาพของการใช้เหรียญให้สอดคล้องกับปัจจุบัน คาดว่าจะได้ข้อสรุปภายในปีนี้ ก่อนเสนอกระทรวงการคลังพิจารณาและเห็นชอบ
นอกจากนี้ กรมธนารักษ์ได้เสนอกระทรวงการคลังให้แก้ไขกฎหมายการรับเหรียญกษาปณ์เต็มราคาทั้งหมดในกรณีที่เป็นเหรียญจริง แม้จะชำรุดเสียหายก็ตาม จากปัจจุบันหากเหรียญกษาปณ์บิ่นหรือชำรุดจะถูกตัดราคาลง ซึ่งจะช่วยลดเวลาการรับแลกคืนเหรียญกษาปณ์ให้สะดวกและรวดเร็วยิ่งขึ้น
“การรับแลกเหรียญเป็นคูปองเพื่อใช้ซื้อสินค้า และการแก้ไขกฎหมายรับแลกเหรียญกษาปณ์คืนเต็มจำนวน จะทำให้เหรียญกษาปณ์เกิดการหมุนเวียนภายในประเทศเพิ่มขึ้น เพราะที่ผ่านมาประชาชนส่วนใหญ่มีนิสัยไม่พกเหรียญ หรือบางส่วนสะสมใส่กระปุกไว้ในบ้านจำนวนมาก” นายจักรกฤศฏิ์ กล่าว
ขณะเดียวกัน เพื่อรองรับผลกระทบจากการพัฒนาระบบอี-เพย์เมนต์ ที่จะทำให้การใช้เหรียญและธนบัตรลดลง กรมจะต้องบริหารจะต้องพัฒนาเทคโนโลยีให้มีประสิทธิภาพ เพื่อบริหารจัดการเหรียญกษาปณ์ให้หมุนเวียนมากขึ้น รวมทั้งหลายพื้นที่เหรียญกษาปณ์จะยังมีความสำคัญ จึงต้องทำให้การรับแลกเหรียญและสถานที่รับแลกทำได้สะดวก เกิดการหมุนเวียนเข้าตลาดรวดเร็วขึ้น
นายจักรกฤศฏิ์ กล่าวว่า กระทรวงการคลังได้กำหนดแนวทางผลิตเหรียญกษาปณ์ โดยต้องมีต้นทุนการผลิตที่เหมาะสมกับราคาหน้าเหรียญ ที่ยากต่อการปลอมแปลง และต้องการนำเทคโนโลยีที่ทันสมัยมาสร้างมูลค่าเพิ่มให้กับตัวเหรียญ ทำให้เหรียญมีคุณค่าน่าใช้ โดยระหว่างวันที่ 1-8 พ.ค.นี้ กรมจะจัดประชุมผู้บริหารโรงกษาปณ์โลก ที่มีโรงกษาปณ์ 47 แห่งจาก 43 ประเทศ มาแลกเปลี่ยนความรู้จากการศึกษาและการวิจัยในเรื่องเทคนิคการผลิตและการตลาดเหรียญกษาปณ์ ถือเป็นจุดเริ่มต้นของการร่วมมือที่จะผลักดันของกลุ่มประเทศซีแอลเอ็มวี หันมาใช้เหรียญกษาปณ์แทนการใช้ธนบัตรชนิดราคาต่ำ โดยปัจจุบันโรงกษาปณ์ไทย พร้อมเป็นศูนย์กลางการผลิตเหรียญกษาปณ์ในภูมิภาคอาเซียน